Slaghuiseienaar in Brits doodgeskiet | Maroela Media
Gerhard Rudolph (65), die eienaar van ŉ slaghuis in Brits, is Donderdagaand omstreeks 19:00 in sy slaghuis tydens ŉ rooftog doodgeskiet.
Volgens lt.kol. Lesego Metsi, ŉ woordvoerder van die Noordwes-polisie, het drie gewapende mans Gerhard, sy seun, Gerrie (31), en ŉ 32-jarige vroulike werker, in die Geluk-slaghuis Superette oorweldig.
“Na wat verneem word was Gerhard besig om sy slaghuis te sluit toe die voorval plaasgevind het. Die mans het die slaghuis binnegestorm en geld geëis,” het Metsi aan Maroela Media gesê.
Die rowers het daarna losgebrand op die drie slagoffers. Gerhard is op die toneel dood verklaar. Gerrie is glo vier keer geskiet en is na die Meulmed-hospitaal in Pretoria geneem vir verdere behandeling. Die vrou is in haar skouer gewond en na ŉ hospitaal in Brits geneem.
“Die verdagtes het weggekom met ŉ onbekende bedrag geld, ŉ 9mm-pistool, bankkaarte en tjekboeke. Hulle het glo met Rudolph se Toyota Corolla gevlug. Die gesteelde voertuig is later sowat 2km van die toneel verlate gevind,” het Metsi bygevoeg.
Niemand is nog in verband met die voorval in hegtenis geneem nie. Die polisie ondersoek ŉ saak van moord, twee sake van poging tot moord en ŉ saak van besigheidsroof.
Foto’s: Nege beseer in kus-botsing